Turkiston – Chimkent – Toshkent tezyurar temir yo‘li quriladi

Investitsiyalar va tashqi savdo vazirligi xabariga ko‘ra, uchrashuv chog‘ida investitsiyaviy, savdo-iqtisodiy, sanoat, transport va logistika sohalarida ko‘p qirrali hamkorlikning bugungi holati hamda uni yanada mustahkamlash va kengaytirish istiqbollari muhokama qilindi.
Ikki mamlakat o‘rtasidagi investitsiyaviy hamkorlik va sanoat kooperatsiyasini chuqurlashtirish bo‘yicha o‘zaro aloqalarning borishi atroflicha ko‘rib chiqildi. Mashinasozlik, agrosanoat majmuasi, chorvachilik, yengil, farmatsevtika va oziq-ovqat sanoati sohalarida ishlab chiqarishni tashkil etish bo‘yicha qo‘shma investitsiyaviy loyihalar sonini ko‘paytirish bo‘yicha keyingi qadamlar belgilab olindi.

Muzokaralar kun tartibi doirasida ikki tomonlama savdo-sotiqning yanada o‘sishini ta'minlash, uning tarkibini diversifikatsiya qilish, shuningdek, iqtisodiy hamkorlikning yangi uzoq muddatli shakllarini, jumladan, hududlararo hamkorlikni rivojlantirish chora-tadbirlariga alohida e'tibor qaratildi. 
Ikki davlat rahbarlari tomonidan savdo aylanmasini 10 milliard dollarga yetkazish bo‘yicha qo‘yilgan vazifani faqat ikki mamlakat tegishli vazirlik va idoralarining o‘zaro savdo, bojxona qoidalari, standartlarini soddalashtirish va muvofiqlashtirish, bojxona axborot tizimlarini integratsiyalash, zamonaviy logistika markazlari qurish, chegara punktlarini rekonstruksiya qilish, zamonaviylashtirish bo‘yicha kompleks chora-tadbirlarni amalga oshirishga qaratilgan muvofiqlashtirilgan ishlarini olib borishi orqali amalga oshirish mumkinligi qayd etildi.

“Markaziy Osiyo” Xalqaro savdo-iqtisodiy hamkorlik markazini (XSIHM) yaratish bo‘yicha birgalikdagi amaliy ishlarni davom ettirish to‘g‘risida kelishuvga erishildi.
Shuningdek, tovarlarni uzluksiz yetkazib berish, tranzit salohiyatini oshirish va o‘zaro manfaatli savdo-iqtisodiy hamkorlikni yanada rivojlantirish maqsadida ikki mamlakatning tegishli vazirliklari va idoralari tomonidan O‘zbekiston va Qozog‘iston o‘rtasidagi hamkorlikni kengaytirish hamda chuqurlashtirish bo‘yicha amaliy chora-tadbirlar rejasini ("Yo‘l xaritasi") o‘z vaqtida va to‘liq amalga oshirish uchun zarur choralar ko‘rishga kelishib olindi.

Bundan tashqari, ushbu sohada mavjud masalalarni ko‘rib chiqish, o‘zaro savdo hajmini oshirish, transport infratuzilmasini takomillashtirish, mintaqalararo hamkorlikni rivojlantirish bo‘yicha istiqbolli takliflarni ishlab chiqish uchun muntazam ravishda ikki tomonlama ekspert maslahatlashuvlari tashkil etiladi.
Tomonlar O‘zbekiston va Qozog‘iston o‘rtasidagi Hududlararo hamkorlik forumi hamda Ishbilarmonlar kengashi imkoniyatlaridan faol foydalanish, xususiy sektorni ikki tomonlama iqtisodiy hamkorlikni kengaytirishga faol jalb qilish haqida fikr bildirdi.
Transport kommunikatsiyalarini rivojlantirishda strategik sheriklikni yanada rivojlantirish va mustahkamlashning ustuvor ahamiyati ta'kidlandi. Havo yo‘llari orqali tashishning qayta tiklanishi ijobiy baholandi. O‘zbekiston va Qozog‘iston yirik shaharlari o‘rtasida xalqaro avtobus qatnovlarini yo‘lga qo‘yish, Turkiston – Chimkent – Toshkent tezyurar temir yo‘li hamda “Uchquduq – Qizilo‘rda” transport yo‘lagi qurilishi muhokama qilindi.

Muzokaralar chog‘ida energetika, ta'lim, sog‘liqni saqlash, fan, madaniyat va turizm sohalaridagi hamkorlikni kengaytirish istiqbollari ham muhokama qilindi.
Uchrashuv yakunlari bo‘yicha har ikki mamlakat bosh vazirlari o‘rinbosarlari yakuniy bayonnoma, shuningdek, sanoat kooperatsiyasi sohasida 22ta aniq loyihalarni amalga oshirishni ta'minlashni nazarda tutgan O‘zbekiston va Qozog‘iston o‘rtasida hamkorlikni kengaytirish hamda chuqurlashtirish bo‘yicha amaliy chora-tadbirlar rejasini (“Yo‘l xaritasi”) qabul qildi.